Sellel poliitiliselt alalhoidlikul foonil paistavad silma kaks pärisorjuse kriitikut, kes ühtlasi esindavad ka Liivimaa valgustuse kahte, vanemat ja nooremat põlvkonda - pastor Johann Georg Eisen (1717-1779) ja literaat Garlieb Merkel (1769-1850). Eisen ei piirdunud oma nõudmistes ainult Balti provintsidega, vaid taotles esimesena pärisorjuse likvideerimist ja talupoegade õigust maaomandile kogu Venemaal. Oma lootused asetas ta  valgustatud absolutismile, püüdes veenda keisrinna Katariina II ja vene kõrgaadlit pärisorjusliku korra sotsiaalmajanduslikus ebaefektiivsuses.